Diari Oficial de la Generalitat Valenciana


Sumari del DOGV 9309, del 30-03-2022 (2022/2705)

RESOLUCIÓ de 27 de març de 2022, de la Vicepresidència i Conselleria d'Igualtat i Polítiques Inclusives, d'aprovació del model d'addenda i de l'annex a aquesta regulats en el Decret 38/2020, de 20 de març, del Consell, de coordinació i finançament de l'atenció primària de serveis socials.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9309

Data del DOGV
:   30-03-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/2705


Data del document
:   27-03-2022

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Resolució

Anàlisi jurídica

 Descriptors 

:   * Vicepresidència i Conselleria d'Igualtat i Polítiques Inclusives
    * assistència social
    * benestar social
    * contracte administratiu

RESOLUCIÓ de 27 de març de 2022, de la Vicepresidència i Conselleria d'Igualtat i Polítiques Inclusives, d'aprovació del model d'addenda i de l'annex a aquesta regulats en el Decret 38/2020, de 20 de març, del Consell, de coordinació i finançament de l'atenció primària de serveis socials. [2022/2705]  
Antecedents  
Primer. La Llei 3/2019, de 18 de febrer, de la Generalitat, de serveis socials inclusius de la Comunitat Valenciana, disposa en l'article 110 que la col·laboració entre les distintes administracions públiques de la Comunitat Valenciana per al finançament del Sistema Públic Valencià de Serveis Socials es fixarà a través de convenis de col·laboració plurianuals o altres fórmules previstes en la normativa vigent.  
  
Segon. El Decret 38/2020, de 20 de març, del Consell, de coordinació i finançament de l'atenció primària de serveis socials, té per objecte, entre altres, l'ordenació dels instruments de finançament del Sistema Públic Valencià de Serveis Socials entre les diferents administracions públiques de la Comunitat Valenciana mitjançant la regulació de la col·laboració financera entre la Generalitat i les entitats locals a través de l'instrument del contracte programa.  
Tercer. L'esmentat Decret 38/2020, de 20 de març, en els articles 11 i 12 estableix que la utilització dels contractes programes per part de l'Administració de la Generalitat i les diputacions provincials com a instrument per a regular el finançament als municipis i mancomunitats per a la prestació de serveis socials serà preceptiva.  
Així mateix, disposa que la conselleria competent en serveis socials posarà a la disposició de les administracions públiques de la Comunitat Valenciana un model de contracte programa i dels seus annexos amb la finalitat de facilitar-ne l'elaboració i afavorir l'homogeneïtat dels acords interadministratius.  
Quart. L'article 25 del Decret 38/2020, titulat «Actualització i modificació del contracte programa», assenyala que:  
«1. El contracte programa podrà ser actualitzat o modificat per acord de les parts mitjançant la incorporació de les addendes corresponents, sense que siga necessària l'elaboració d'un nou contracte programa.  
2. No obstant això, la finalització del contracte programa que resulte per la incorporació produïda en virtut de les modificacions a què es refereix l'apartat anterior, serà en tot cas la inicialment pactada, amb independència de la data d'inici de cada prestació o servei addicional.»  
  
Cinqué. En el mateix sentit que l'article 25 del Decret 38/2020, s'expressa la clàusula onzena del model de contracte programa aprovat per una resolució de la Vicepresidenta del Consell i consellera d'Igualtat i Polítiques Inclusives, de data 5 de febrer de 2021, segons la qual el contracte programa podrà ser modificat o actualitzat per acord de les parts mitjançant la incorporació de les addendes.  
Sisé. En data 23 de febrer de 2022, l'Advocacia General de la Generalitat, a l'empara de l'article 5.3 de la Llei 10/2005, de 9 de desembre, de la Generalitat, d'assistència jurídica a la Generalitat, n'emet un informe favorable.  
Seté. D'altra banda, ja que s'han modificat els annexos (fitxes) 3.2 «Servei de promoció de l'autonomia personal», 3.3 «Servei d'inclusió social», i 3.4 «Servei d'intervenció i prevenció amb les famílies», és procedent incorporar la seua aprovació a la present resolució.  
  
Fonaments de dret  
Primer. En virtut del Decret 170/2020, de 30 d'octubre, del Consell, d'aprovació del Reglament orgànic i funcional de la Vicepresidència i Conselleria d'Igualtat i Polítiques Inclusives, la Vicepresidència i Conselleria d'Igualtat i Polítiques Inclusives és el màxim òrgan encarregat de la direcció i execució de la política del Consell en matèria de prestació social, serveis socials, dependència, persones amb diversitat funcional, famílies, infància i adolescència, adopcions, joventut, dona, persones migrants i voluntariat social.  
Així mateix, en l'article 17.a, estableix que la Direcció General de Gestió i Organització del Sistema és la competent per a dissenyar, coordinar i gestionar la implantació, seguiment, definició i avaluació del model de finançament dels serveis socials, amb l'assistència funcional de les corresponents direccions generals competents en les matèries objecte de finançament.  
Segon. En virtut del Decret 38/2020, de 20 de març, del Consell, de coordinació i finançament de l'atenció primària de serveis socials, que estableix en la disposició addicional segona que els models de contracte programa i dels annexos d'aquest regulats en el decret seran aprovats per resolució de la consellera o conseller competent en matèria de serveis socials, i es podrà desenvolupar i establir un major detall en la documentació, sempre que això siga necessari per raons tècniques o d'adequació a la normativa que hi siga aplicable.  
  
Tercer. En compliment del que estableix l'article 12, apartat 2, del Decret 38/2020, de 20 de març, «la conselleria competent en matèria de serveis socials posarà a la disposició de les administracions públiques de la Comunitat Valenciana un model de contracte programa i dels seus annexos, amb la finalitat de facilitar-ne l'elaboració i afavorir l'homogeneïtat dels acords interadministratius.»  
  
Quart. Segons disposa l'article 25, «el contracte programa podrà ser actualitzat o modificat per acord de les parts mitjançant la incorporació de les addendes corresponents, sense que siga necessària l'elaboració d'un nou contracte programa».  
Cinqué. És procedent l'aplicació analògica del mencionat articulat per a aprovar la modificació dels annexos 3.2, 3.3 i 3.4.  
D'acord amb tot això, resolc:  
  
Primer  
Aprovar el model d'addenda del contracte programa i el seu annex, de conformitat amb l'article 25 del Decret 38/2020, de 20 de març, del Consell, de coordinació i finançament de l'atenció primària de serveis socials, així com amb la clàusula onzena del model de contracte programa aprovat per la Resolució de 5 de febrer de 2021, de la vicepresidenta del Consell i consellera d'Igualtat i Polítiques Inclusives.  
  
  
Segon  
Aprovar la modificació dels annexos (fitxes) 3.2, 3.3 i 3.4.  
  
Tercer  
Publicar el model d'addenda del contracte programa i els annexos esmentats en el portal de Vicepresidència i Conselleria d'Igualtat i Polítiques Inclusives.  
http://www.inclusio.gva.es/va/web/planificacion-y-organizacion/contracte-programa  
  
Quart  
Publicar la resolució d'aprovació del model d'addenda del contracte programa i annexos en el Diari Oficial de la Generalitat Valenciana.  
  
València, 27 de març de 2022.- La vicepresidenta del Consell i consellera d'Igualtat i Polítiques Inclusives: Mónica Oltra Jarque.